NT OS Loader + Linux mini-HOGYAN: Tippek arra nézve, hogyan telepítsünk Windows NT-t és Linuxot ugyanarra a rendszerre

Következő Előző Tartalom

## 3. Tippek arra nézve, hogyan telepítsünk Windows NT-t és Linuxot ugyanarra a rendszerre

## 3.1 Windows NT telepítés

Próbáljuk először a Windows NT-t telepíteni. Ha NTFS fájlrendszert akarsz használni az NT telepítéséhez, tartsd észben, hogy a jelenlegi Linux verziók nem férnek hozzá az NTFS partíciókhoz. Egy alfa állapotú meghajtó elérhető a címen (a jelenlegi verziók már kezelik az NTFS-t, de az írás az ilyen partícióra még mindig nem ajánlott - a ford.) Készíthetsz egy különálló FAT-partíciót az adatcseréhez, vagy DOS-ra formázott hajlékonylemezeket kell használnod.

## 3.2 Particionálás

Egy másik mini-HOGYAN azt ajánlja, hogy ne használjuk az NT "Disk Administrator" programját a Linux swap- és root partícióinak létrehozásához. Elég, ha csak az üres helyet látjuk. Én szintén a Linux fdisk programját ajánlom.

## 3.3 A Linux telepítése

Most indítsd a Linuxot hajlékonylemezről (vagy CD-ről - a ford.), és készítsd el a swap- és a root partíciót. Az fdisk az NTFS-partíciót HPFS típusúnak feltételezi. Ez normális. Indítsd újra a gépet, és telepítsd a Linuxot, ahogy szeretnéd.

A telepítő esetleg felajánlja, hogy felcsatlakoztathatod a HPFS partíciót, amit talált: ezt hagyd figyelmen kívül.

## 3.4 Lilo

Amikor a LILO-részhez érsz, add meg a Linux root partícióját mint indítási eszközt (boot device), mivel a merevlemez Master Boot Record-ja (MBR) már a Windows NT-é. Ez azt jelenti, hogy a root- illetve a boot bejegyzés a `/etc/lilo.conf` állományban ugyanaz az érték. Ha IDE merevlemezed van, és a Linux a második partíción van, a boot-bejegyzés a `/etc/lilo.conf`-ban a következő módon néz ki:

> `

>     boot=/dev/hda2

> `

Ha két merevlemezed van, és a Linux a második lemez első partícióján van, akkor pedig:

> `

>     boot=/dev/hdb1

> `

Futtasd a lilo-t azzal a rendszermaggal, ami megfelel a rendszerednek. Hajlékonylemezről indítva ellenőrizd, ha nem vagy benne biztos.

Ha nem tudod indítani a Windows NT-t, akkor baj van. Remélem, nemrég készítettél javítólemezt.

Következő Előző Tartalom